2018. gada Noteikumi Nr. \_\_\_

Rīgā (prot. Nr. \_\_ \_\_. §)

**Higiēnas prasības kosmētiskā iedeguma pakalpojuma sniegšanai**

Izdoti saskaņā ar

Epidemioloģiskās drošības likuma

38.1 panta pirmo un trešo daļu,

likuma “[Par atbilstības novērtēšanu](http://likumi.lv/doc.php?id=63836)”

[7. panta](http://likumi.lv/doc.php?id=63836#p7) pirmo daļu un Reklāmas

likuma 7. panta otro daļu

1. **Vispārīgie jautājumi**

1. Noteikumi nosaka:

1.1. higiēnas prasības kosmētiskā iedeguma pakalpojuma sniedzējiem (turpmāk – pakalpojuma sniedzējs);

1.2. būtiskās prasības un to ievērošanas uzraudzības mehānismu ultravioletā starojuma iekārtām;

1.3. papildu prasības kosmētiskā iedeguma pakalpojuma (turpmāk – pakalpojums) reklāmas saturam un noformējumam;

1.4. prasības pakalpojumu sniedzēja nodarbināto personu, kuras sniedz pakalpojumu, izmantojot ultravioletā starojuma iekārtas (turpmāk – nodarbinātā persona) kompetencei higiēnas jomā;

1.5. kārtību, kādā nodarbinātās personas apmācāmas higiēnas jomā;

1.6. prasības apmācību programmai higiēnas jomā un apliecības izsniedzējam, kā arī apliecības paraugu un tās izsniegšanas kārtību.

2. Noteikumos lietotie termini:

2.1. ultravioletā starojuma iekārta – iekārta, kas nepieciešama pakalpojuma sniegšanai un kura atbilst šo noteikumu [III nodaļā](http://likumi.lv/doc.php?id=217520#n3) noteiktajām prasībām;

2.2. ultravioletais starojums – ultravioletais starojums, kā ietekmē izmainās ādas pigmentācija un tiek iegūts kosmētiskais iedegums.

3. Par šo noteikumu prasību ievērošanu ir atbildīgs pakalpojuma sniedzējs.

4. Šo noteikumu, izņemot šo noteikumu 13. un 14. punktā noteikto prasību izpildi, kontrolē Veselības inspekcija.

5. Šo noteikumu 13. un 14. punktā noteikto prasību izpildi kontrolē Patērētāju tiesību aizsardzības centrs.

**II. Prasības pakalpojuma sniegšanai, patērētāju informēšanai par ultravioletā starojuma radītiem riskiem veselībai un papildu prasības pakalpojuma reklāmas saturam un noformējumam**

6. Pakalpojumu sniedz tikai pilngadīgām personām.

7. Pirms pakalpojuma sniegšanas nodarbinātā persona pārliecinās par patērētāja vecumu. Patērētājs pirms pakalpojuma saņemšanas pēc nodarbinātās personas pieprasījuma uzrāda nodarbinātajai personai personu apliecinošus dokumentus.

8. Lai nodrošinātu drošu un cilvēka veselībai nekaitīgu pakalpojumu sniegšanu, pakalpojuma sniedzējs pirms pakalpojuma sniegšanas mutiski informē patērētāju par pakalpojuma saņemšanas nosacījumiem un ultravioletā starojuma radītajiem riskiem veselībai.

9. Pirms pakalpojuma sniegšanas pakalpojuma sniedzējs nodrošina, ka:

9.1. patērētājs aizpilda patērētāja aptaujas anketu, kurā pakalpojumu sniedzējs ir iekļāvis šo noteikumu 1. pielikumā minēto informāciju. Pie viena pakalpojuma sniedzēja aizpildītā anketa ir derīga sešus mēnešus no tās aizpildīšanas dienas;

9.2. nodarbinātā persona izsniedz patērētājam apmeklējumu uzskaites karti, kurā norādīts patērētāja vārds, uzvārds, apmeklējuma datums, laiks un pakalpojuma sniegšanas nosacījumi un informācija par ultravioletā starojuma radītajiem riskiem veselībai, kas noteikta šo noteikumu 2. pielikumā;

9.3. nodarbinātā persona novērtē patērētāja ādas fototipu, un ņemot vērā patērētāja sniegto informāciju patērētāja aptaujas anketā, sastāda sauļošanās plānu, ko pievieno apmeklējuma uzskaites kartei.

10. Ja patērētājs atsakās aizpildīt un ar parakstu apliecināt patērētāja aptaujas anketu, pakalpojuma sniedzējam ir tiesības nesniegt pakalpojumu.

11. Apmeklējuma uzskaites karte atrodas pie patērētāja. Apmeklējuma uzskaites kartes pazaudēšanas gadījumā pakalpojuma sniedzējs nodrošina jaunas apmeklējuma uzskaites kartes izsniegšanu patērētājam.

12. Pakalpojuma sniedzējs uzgaidāmajā telpā vai vietā, kā arī telpā vai vietā, kur atrodas ultravioletā starojuma iekārta, izvieto informāciju, kurā norādīta katra šo noteikumu 2. pielikuma punkta prasība atsevišķos laukumos, kas nav mazāki par 21 x 30 cm, tā, lai informācija aizņemtu lielāko tehniski iespējamo daļu no tekstam paredzētā laukuma un, lai patērētājam šī informācija būtu viegli ieraugāma un salasāma.

13. Pakalpojuma reklāmā iekļauj informāciju, ka pakalpojumu sniedz tikai pilngadīgām personām, un, ka pārmērīga ultravioletā starojuma iekārtas lietošana ir kaitīga cilvēka veselībai. Informācijai atvēl vismaz 10 procentus no konkrētās reklāmas apjoma. Burtu izmērs ir tāds, lai informācija aizņemtu lielāko tehniski iespējamo daļu no tekstam paredzētā laukuma.

14. Aizliegts pakalpojuma reklāmā reklamēt ieguvumus cilvēka veselībai, tai skaitā D vitamīna sintēzi, no ultravioletā starojuma iekārtu lietošanas un vispārējās ultravioletā starojuma iedarbības.

**III. Higiēnas prasības pakalpojuma sniegšanas telpām, ultravioletā starojuma iekārtām un aprīkojumam**

15. Pakalpojuma sniegšanas vietā ir nodrošinātas vismaz šādas telpas:

15.1. uzgaidāmā telpa vai vieta patērētājam;

15.2. telpa vai norobežota vieta, kur atrodas ultravioletā starojuma iekārta un vieta patērētāja personīgo mantu un drēbju novietošanai;

15.3. vieta telpu uzkopšanas inventāra uzglabāšanai;

15.4. telpa nodarbināto personu higiēnas vajadzībām (tualete – arī patērētāja lietošanai).

16. Pakalpojuma sniegšanas vietā ir dabīgā vai mehāniskā ventilācija, nodrošinot gaisa temperatūru ne zemāku par +18 ºC, grīdas ir viegli tīrāmas un dezinficējamas.

17. Telpu, ultravioletā starojuma iekārtas un aprīkojuma uzkopšanu veic regulāri atbilstoši pakalpojuma sniedzēja izstrādātajam telpu un aprīkojuma tīrīšanas un dezinfekcijas plānam.

18. Ultravioletā starojuma iekārtas ir apgādātas ar darba stundu uzskaites un sauļošanās laika mērītājiem, ventilācijas sistēmām un automātisko atslēgšanās sistēmu.

19. Ultravioletā starojuma iekārtas radītais maksimālais efektīvais ultravioletā starojuma līmenis nepārsniedz 0,3 W/m2.

20. Ultravioletā starojuma iekārtas radīto maksimālo efektīvo ultravioletā starojuma līmeni apliecina ultravioletā starojuma iekārtas tehniskā dokumentācija, lampu ražotāja izsniegta atbilstības deklarācija vai mērījumu rezultāti.

21. Ultravioletā starojuma iekārtas radītā starojuma mērījumus ar kalibrētu mēraparatūru, kas atbilstoši ražotāja lietošanas instrukcijai ir piemērota attiecīgā ultravioletā starojuma mērījumu veikšanai, veic:

21.1. laboratorija, kura ir akreditēta saskaņā ar normatīvajiem aktiem par atbilstības novērtēšanas institūciju novērtēšanu, akreditāciju un uzraudzību;

21.2. citās Eiropas Savienības dalībvalstīs akreditēta institūcija, kura ir tiesīga veikt optiskā starojuma mērījumus;

21.3. persona ar atbilstošu kvalifikāciju mērījumu veikšanai.

22. Pakalpojuma sniedzējs nodrošina ierakstu veikšanu (elektroniski vai papīra formā) par ultravioletā starojuma iekārtu lampu maiņu, to nolietojuma pakāpi, kā arī jebkurām tehniskajām pārbaudēm. Šie dati pēc pieprasījuma ir pieejami patērētājiem un Veselības inspekcijai.

23. Pakalpojuma sniedzējs katram patērētājam nodrošina:

23.1. ultravioletā starojuma aizsargbrilles;

23.2. salvetes vai citus līdzekļus kosmētikas noņemšanai.

24. Pakalpojuma sniedzējs nodrošina, ka nodarbinātā persona ultravioletā starojuma iekārtu un ultravioletā starojuma aizsargbrilles tīra un dezinficē ar atbilstošiem tīrīšanas, dezinfekcijas līdzekļiem pēc katras lietošanas reizes.

**IV. Prasības nodarbināto personu kompetencei un apmācības kārtībai higiēnas jomā**

25. Pakalpojuma sniedzējs ir atbildīgs, lai droša un cilvēka veselībai nekaitīga pakalpojuma sniegšanai nodarbinātajām personām būtu atbilstošas teorētiskās un praktiskās zināšanas par ādas uzbūvi, tipiem un fizioloģiju, ultravioletā starojuma fizikālo raksturojumu, ultravioletā starojuma fizioloģisko un terapeitisko iedarbību uz cilvēka organismu, indikācijām, kontrindikācijām, komplikācijām, ultravioletā starojuma iekārtu lietošanas iespējām, aparatūru, darba drošību un pirmo palīdzību ultravioletā starojuma izraisītu veselības traucējumu gadījumā. Šādas zināšanas apliecina medicīnisko izglītību apliecinošs dokuments, ārvalstīs iegūts izglītības vai profesionālās kvalifikācijas apliecinošs dokuments, kas Latvijā atzīts atbilstoši likumam „Par reglamentētajām profesijām un profesionālās kvalifikācijas atzīšanu”, vai apliecība saskaņā ar šo noteikumu 3. pielikumu par apmācību programmas “Kosmētiskā iedeguma pakalpojumam noteiktās higiēnas prasības” (turpmāk – apliecība) apgūšanu.

26. Apliecību izsniedz apmācīttiesīga institūcija, ja persona ir apguvusi sešu stundu apmācību programmu “Kosmētiskā iedeguma pakalpojumam noteiktās higiēnas prasības” atbilstoši šo noteikumu 4. pielikumā minētajai programmai (turpmāk – apmācību programma) un nokārtojusi zināšanu pārbaudi. Apliecības izsniedzējs apmācību programmas vispārīgās daļas tēmu apmācībā nodrošina sertificēta dermatologa vai sertificēta onkologa dalību.

27. Apliecība ir derīga piecus gadus no tās izsniegšanas dienas. Apliecību atkārtoti izsniedz pēc apmācību programmas atkārtotas apgūšanas.

**V. Noslēguma jautājumi**

28. Atzīt par spēku zaudējušiem 2010. gada 7. septembra Ministru kabineta noteikumus Nr. 834 “Noteikumi par kosmētiskā iedeguma iegūšanas pakalpojuma higiēnas un nekaitīguma prasībām un šo prasību uzraudzīšanas kārtību” (Latvijas Vēstnesis, 2010, 144. nr.).

29. Noteikumi stājas spēkā 2019. gada 1. aprīlī.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Daina Mūrmane – Umbraško